| Lilioceris lilii |
| --- |
| Apareamento, en Oxfordshire, Reino Unido |
| Clasificación científica |
| 

|  |  |
| --- | --- |
| Reino: | Animalia |
| Filo: | Arthropoda |
| Clase: | Insecta |
| Orde: | Coleoptera |
| Suborde: | Polyphaga |
| Infraorde: | CucujiformiaClado: Phytophaga |
| Superfamilia: | Chrysomeloidea |
| Familia: | Chrysomelidae |
| Subfamilia: | Criocerinae |
| Tribo: | Criocerini |
| Xénero: | *Lilioceris* |
| Especie: | ***Lilioceris lilii***(Scopoli, 1763) |

 |

*L. lilii* en Bastavales, Brión, Galicia. Obsérvense as pequenas depresións nos élitros.
***Lilioceris lilii*** é unha especie de escaravello da familia dos crisomélidos que come follas, taliños, gromos e flores de *Lilium*, *Fritillaria* e outras plantas da familia Liliaceae. Pon os seus ovos normalmente en especies de *Lilium* e *Fritillaria*. En ausencia destas especies, poñen menos ovos e a taxa de supervivencia de ovos e larvas é reducida. Agora converteuse nunha praga na maioría dos climas temperados onde se cultivan lirios ou azucenas.

Descrición
----------

Este escaravello pertence á familia Chrysomelidae. O adulto mide de 6 a 9 mm de lonxitude, ten patas e antenas relativamente longas. Os seus élitros son de cor escarlata viva e brillantes. A parte ventral, patas, ollos, antenas e cabeza son completamente negros. Ten ollos grandes, un tórax delgado e un abdome ancho. Cada antena está constituída por 11 segmentos. Os ollos teñen unha amosega e presenta dúas fendas no tórax.

Pode confundirse co escaravello *Pyrochroa serraticornis*, que tamén ten élitros vermellos e ventre negro. Os élitros teñen pequenas depresións e son máis brillantes e máis redondeados que os do *P. serraticornis*, que é relativamente mate e máis estreito, máis aplanado e alongado e con antenas con forma de peite. *L. lilii* é herbívoro, mentres que *P. serraticornis* depreda insectos. Tamén se pode confundir con maruxiñas sen puntos, pero ten unha forma máis estreita.

Distribución
------------

É unha especie indíxena de partes de Europa e Asia. Pénsase que foi introducida en América do Norte pola importación de bulbos de plantas en 1943. Observouse primeiro en Montreal, espallouse polo Canadá e apareceu en Massachusetts en 1992, e en 2012 estaba presente nos seis estados de Nova Inglaterra e tamén nos estados de Nova York e en Washington. No Canadá atópase desde as Provincias Marítimas cara ao oeste ata Manitoba. En 2001 espallárase cara ao oeste chegando a Alberta e en 2017 informáronse de infestacións tan ao norte como Edmonton. Estableceuse como especie invasora no Reino Unido desde que foi detectada por primeira vez en 1839, aínda que a primeira colonia non se conseguiu establecer ata 1939 e non se espallou ata a década de 1980. Agora está espallada por Inglaterra, Escocia e Irlanda. Tamén se encontra no Próximo Oriente e no norte de África.

Ciclo vital
-----------

Larvas comendo follas de azucenas
Pasa o inverno no solo e emerxe a principios de primavera. O adulto atópase xeralmente en ambientes húmidos e fríos. Sae en primavera para alimentarse e aparearse. A femia pode poñer ata 450 ovos cada tempada en lotes duns 12 nos envés das follas. Coloca os ovos de cor laranxa-vermella a marrón en liñas estreitas irregulares ao longo do nervio central da folla, onde están máis agochados. Os ovos fan eclosión en 1-2 semanas e deles saen larvas amarelas, marróns ou laranxas.

As larvas aliméntanse durante uns 24 días, empezando por debaixo das follas e despois seguindo polo resto da planta e causan a maior parte do dano. O seu lugar preferido para alimentarse é no envés das follas ou no nó onde a folla sae do talo. Despois entérranse no chan para pupar nun casulo de terra pegada con saliva. En 20 días saen da pupa os adultos e continúan alimentándose ata o inverno. Nun ano pode haber máis dun ciclo.

Comportamento
-------------

Con frecuencia a primeira evidencia dunha infestación por este escaravello é a presenza de moreas de residuos de excrementos 
marróns pegañentos que conteñen larvas sobre follas. As larvas permanecen nestes residuos para protexerse do sol e dos predadores. Porén, o escudo fecal non é unha proteción efectiva contra parasitoides, e mesmo pode facilitar a localización das larvas por avespas parasitoides como *Lemophagus pulcher*.

Un adulto que sente o perigo exhibe un mecanismo de defensa chamdo tanatose, quedando quieto, recollendo os seus apéndices e caendo mostrando as súas partes negras, o que axuda a camuflarse co chan e a escapar. Se non pode escapar, tamén pode ‘chiar’, ao facer un ruído fretando dúas partes do seu corpo, o cal pode usarse para asustar ao atacante.
 Este proceso chámase estridulación e pode incluso afectar un paxaro ou outro depredador que os ataque.

As azucenas ou lirios poden mostrar evidencias de buratos comidos nas follas e se as deixan sen tratar isto rapidamente progresa a un ennegrecemento e a perda total da folla, da que só queda o pecíolo. Os adultos e as larvas poden tamén vivir e devorar os gromos das flores en desenvolvemento. A invasión ocorre pouco despois de que nazan do chan as plantas novas, especialmente se hai nas proximidades exemplares de *Fritillaria* que nacen antes que as *Lilium*. Aínda que *Lilium* e *Fritillaria* se ven afectadas, *Hemerocallis* non. Poden ser afectados todos os tipos de lirios, pero os asiáticos son os máis vulnerables, mentres que algúns lirios orientais poden ser máis resistentes. Os tipos resistentes son *Lilium henryi* 'Madame Butterfly', *Lilium speciosum* 'Uchida', e *Lilium* 'Black Beauty'. Outras plantas de xardín afectadas son *Convallaria majalis*, *Polygonatum*, patacas (*Solanum tuberosum*), tabaco en flor (*Nicotiana*), *Alcea* e *Hosta*.

Como praga
----------

Os espécimes de *Fritillaria* e *Lilium* nos xardíns canadenses, especialmente arredor de Halifax, Nova Escocia están significativamente afectados por este escaravello. Un xardín de Waverley, Nova Escocia indicou un declive das especies de lirio e de cultivares desde 50 en 1996 a só un en 2006.

### Control

A estratexia máis infalible para impedir a infestación de calquera praga é en primeiro lugar evitar plantar plantas susceptibles, pero cos lirios isto necesita evitar moitos cultivares de *Lilium* moi aprezados, polo que se adoitan preferir outras estratexias. A recollida manual e destrución de ovos, larvas e adultos é efectiva aínda que laboriosa. Os insecticidas modernos rexistrados para un control xeral de escaravellos que conteñen carbaril, metoxiclor, malatión e rotenona son tamén útiles para controlar as poboacións. Porén, o malatión e o carbaril, que son efectivos sobre adultos e larvas, son tóxicos para as abellas e outros insectos, respectivamente. Os produtos baseados no neem son útiles para matar as larvas moi novas e repeler os adultos sen danos comparables sobre outros insectos, aínda que esta opción é quizais menos efectiva que a recollida manual. Os produtos de neem deberían aplicarse cada 5 a 7 días despois da eclosión do ovo. O Thiacloprid tamén é efectivo. A cobertura das ringleiras plantadas (cunha funda de plástico) flotante foi tamén efectivo para impedir que os adultos se alimenten e poñan ovos en primavera.

### Control biolóxico

En Europa a taxa de parasitismo total no último estadio ou ínstar é como media dun 90% en *Lilium martagon* silvestre, do 75% en xardíns e do 60% en campos de lirios cultivados. A maioría dos parasitoides deste escaravello son avespas que poñen ovos dentro do hóspede e matan todos os individuos infectados. *Diaparsis jucunda* (Ichneumonidae: Tersilochinae), domina cun 90% das infeccións parasitoides en *L. lilii*. Porén, en xardíns e campos comerciais, *Tetrastichus setifer* (Eulophidae: Tetrastichinae) e *Lemophagus pulcher* (Eulophidae: Campopleginae) son os parasitoides dominantes ao final da tempada.

Non hai predadores naturais ou parasitos deste escaravello en América do Norte. En 1996, a Universidade de Rhode Island empezou a comprobar a efectividade do control biolóxico de *L. lilii* usando seis parasitoides naturais procedentes de Europa. CAB International Bioscience Switzerland Center tamén participou neste proxecto desde 1998 a 2001. A avespa parasitoide europea *Tetrastichus setifer* utilizouse en Massachusetts de 1999 a 2001; o experimento mostrou unha redución da poboación do escaravello. Tamén se observou un declive da poboación noutro sitio experimental en Rhode Island. En 2003 liberouse outro parasitoide, *Lemophagus errabundus*, en Massachusetts e agora está establecido na rexión. Fixéronse liberacións similares de parasitoides na zona de Boston con resultados positivos.

Notas
-----

1. ↑  Scopoli, I.A. (1763). *Entomologia carniolica exhibens insecta carnioliae indigena et distributa in ordines, genera, species, varietates. Methodo Linnæana*. Vindobonae [= Vienna]: Trattner. pp. [30] + 420 pp. Consultado o 23 de xuño de 2021.
2. ↑  Ernst, Crystal; Cappuccino, Naomi; Arnason, John Thor (2007). "Potential novel hosts for the lily leaf beetle Lilioceris lilii Scopoli (Coleoptera: Chrysomelidae) in eastern North America". *Ecological Entomology* **32**: 45–52. doi:10.1111/j.1365-2311.2006.00834.x.
3. 1 2 3 4  Ernst, C. The Lily Leaf Beetle (*Lilioceris lilii*): an unwelcome invader. 2005 NALS Yearbook. North American Lily Society. pp. 29-34. Consultado o 2012-08-21.
4. 1 2 3  "University of Guelph. Pest Diagnostic Clinic. Ian Smith: The Leaf Lily Beetle, 2003". Arquivado dende o orixinal o 12 de outubro de 2012. Consultado o 2012-08-21.
5. ↑  "UK Safari. Lily Beetles". Consultado o 2012-08-21.
6. ↑  "Royal Horticultural Society. Red-headed cardinal beetle - *Pyrochroa serraticornis*". Consultado o 2012-08-21.
7. 1 2 3 4 5 6  Ann Whitman. Controlling Lily Leaf Beetles. Gardeners' Supply Company
8. 1 2  "Lilioceris lilii (Scopoli, 1763) | BEETLES and BEETLE RECORDING in GREAT BRITAIN". *www.coleoptera.org.uk*. Consultado o 2016-01-18.
9. ↑  "Learn more about lily beetle and how to help the RHS with research / RHS Gardening". *www.rhs.org.uk*. Consultado o 2016-01-18.
10. ↑  Lily Leaf Beetle *Lilioceris lilii*. Arquivado 16 de xuño de 2013 en Wayback Machine. University of Rhode Island Landscape Horticulture Program Factsheets. 2002. Consultado o 2012-08-21.
11. ↑  Shand 2008.
12. ↑  Schaffner, U. and C. Muller. 2001. Exploitation of the fecal shield of the lily leaf beetle, *Lilioceris lilii* (Coleoptera: Chrysomelidae), by the specialist parasitoid *Lemophagus pulcher* (Hymenoptera: Ichneumonidae). *Journal of Insect Behavior* 14(6): 739-57.
13. ↑  Biology of Leaf Beetles. Jolivet, P. Verma, K.K. 2002. Intercept. ISBN 9781898298861
14. 1 2  Majka, C. G.; LeSage L. (2008). "Introduced leaf beetles of the Maritime Provinces, 5: the lily leaf beetle, *Lilioceris lilii* (Scopoli) (Coleoptera: Chrysomelidae)" (PDF). *Proceedings of the Entomological Society of Washington* **110** (1): 186–195. doi:10.4289/0013-8797-110.1.186. Consultado o 16 de marzo de 2014.
15. 1 2  "Manitoba Regional Lily Society". Arquivado dende o orixinal o 6 de outubro de 2006. Consultado o 2009-02-21.
16. ↑  "Montréal Botanical Garden - Criocère du lis". Arquivado dende o orixinal o 15 de xuño de 2011. Consultado o 2009-02-21.
17. ↑  "Gary Westlake. Lily Leaf Beetle. Peterborough Examiner.". Consultado o 2012-08-21.
18. 1 2  "Kenis, M. Haye, T. Casagrande, R. A. Gold, M. S. and Tewksbury, L. A. Unspecified. Selection and importation of European parasitoids for the biological control of the lily leaf beetle in North America, and prospects for control in Europe. *1st International Symposium on Biological Control of Arthropods* 1: 416-419." (PDF). Consultado o 2009-02-21.
19. ↑  ""Biology and Control of the Lily Leaf Beetle." *News & Views for New Hampshire's Green Industry*. University of New Hampshire Cooperative Extension. Abril-xuño de 2005." (PDF). Arquivado dende o orixinal (PDF) o 2008-09-05. Consultado o 2009-02-21.
20. ↑  "BBC - h2g2 - The Lily Leaf Beetle, 2007". Consultado o 2009-02-21.

Véxase tamén
------------

### Bibliografía

* "Have You Seen the Red Lily Beetle?". *Shand Greenhouse*. 2008. Arquivado dende o orixinal o 2008-07-29. Consultado o 2012-08-21.

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Lilioceris lilii*** |

|  |  |
| --- | --- |
|  | Wikispecies posúe unha páxina sobre:  ***Lilioceris lilii*** |

* Royal Horticultural Society: Lilioceris lilii
	+ Lilkioceris lilii

|  |  |
| --- | --- |
| Identificadores taxonómicos | 
* BioLib: 11494
* BugGuide: 20177
* Dyntaxa: 105993
* EOL: 338272
* EPPO: CRIELI
* EUNIS: 263268
* FE: 243537
* FE-New: ID
* GBIF: 1048809
* iNaturalist: 55761
* ISC: 30800
* ITIS: 719890
* NBN: NBNSYS0000011116
* NCBI: 1553529
* Soortenregister: 155997
* TAXREF: 241869

 |

|  |  |
| --- | --- |
| Identificadores | 
* UMLS: C3975341

 |